## Zakon o izmjenama i dopunama Zakona o izvršenju sankcija izrečenih za krivična djela, privredne prijestupe i prekršaje

### NN 66/1993 (9.7.1993.), Zakon o izmjenama i dopunama Zakona o izvršenju sankcija izrečenih za krivična djela, privredne prijestupe i prekršaje

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## UKAZ

### o proglašenju Zakona o izmjenama i dopunama Zakona o izvršenju sankcija izrečenih za krivična djela, privredne prijestupe i prekršaje

Proglašavam Zakon o izmjenama i dopunama Zakona o izvršenju sankcija
izrečenih za krivična djela, privredne prijestupe i prekršaje,
koji je donio Zastupnički dom Sabora Republike Hrvatske na sjednici
dana 24. lipnja 1993. godine.

Broj : PA4-51 / 1-93.

Zagreb, 30. lipnja 1993.

Predsjednik Republike Hrvatske

**dr. Franjo Tuđman, v. r.**

---

## ZAKON

### o izmjenama i dopunama Zakona o izvršenju sankcija izrečenih za krivična djela, privredne prijestupe i prekršaje

Članak 1.

U Zakonu o izvršenju sankcija izrečenih za krivična djela,
privredne prijestupe i prekršaje ("Narodne novine", br. 21/74.,
39/74., 55/88. i 19/90.) u članku 5. stavku 1. riječi:

"organizacije udruženog rada i druge organizacije" zamjenjuju
se riječima: "ustanove i druge pravne osobe".

Članak 2.

U članku 11. stavku 2. i cijelom tekstu Zakona riječi:
"kao i društveno-političkih organizacija" brišu se.

Članak 3.

U članku 12. stavku 1. iza riječi: "građana"
stavlja se točka, a ostale riječi brišu se.

U cijelom tekstu Zakona riječi: "socijalističke zajednice"
brišu se.

Članak 4.

Iza članka 14. dodaje se članak 14a. koji glasi:

"Članak 14a.

Osuđena osoba ima pravo zadovoljavati svoje vjerske potrebe.

Zavodi i zatvori dužni su osigurati uvjete za zadovoljavanje vjerskih
potreba".

Članak 5.

U članku 19. stavak 1. mijenja se i glasi:

"Osuđenim osobama omogućit će se rad u skladu s
njihovim zdravstvenim sposobnostima, stečenim znanjima i mogućnostima
zavoda ili zatvora".

Članak 6.

Članak 23. mijenja se i glasi:

"U kaznenim zavodima izdržavaju kaznu zatvora osuđene osobe
kojima su sudili sudovi Republike Hrvatske, ukoliko međunarodnim ugovorom
nije drugačije određeno".

Članak 7.

U članku 24. stavku 3. iza riječi: "organi"
dodaje se riječ: "državne".

Članak 8.

Članak 30. briše se.

Članak 9.

U članku 40. stavak 2. mijenjs se i glasi:

"Vlada Republike Hrvatske propisat će temelje unutarnjeg
ustrojstva i način rada kaznenih zavoda, okružnih zatvora, zavoda
za preodgoj i bolnice za osobe lišene slobode":

Stavak 3. mijenja se i glasi:

"Pravilnik o unutarnjem ustrojstvu i načinu rada kaznenog
zavoda, okružnog zatvora, zavoda za preodgoj i bolnice za osobe lišene
slobode donosi ravnatelj, odnosno upravitelj uz suglasnost ministra pravosuđa".

Članak 10.

Članak 41. mijenja se i glasi:

"U kaznenim zavodima, okružnim zatvorima, zavodima za preođgoj
maloljetnika i bolnici za osobe lišene slobode mogu se ustrojiti jedinice
za: tretman, osiguranje (pravosudna policija), zdravstvo, pravne poslove,
financijske poslove i gospodarska jedinica sa stručnim instruktorima,
ovisno o veličini i sadržaju poslova".

Članak 11.

Članak 53. i 54. briše se.

Članak 12.

U članku 55. stavku 4. riječi: "prethodno pribavljeno
mišljenje radne zajednice" brišu se.

Članak 13.

U članku 62. riječi: "o uniformi, oznakama zvanja"
brišu se, a iza riječi: "pravosudne policije" dodaju se
riječi: "o boji i oznakama vozila sustava izvršenja sankcija
kojima se prevoze osobe lišene slobode".

Članak 14.

U članku 64. riječi: "Viša škola za unutarnje poslove
i Srednja škola za milicionare u okviru Školskog centra za unutrašnje poslove"
zamjenjuje se riječima: "Obrazovni centar Ministarstva unutarnjih
poslova".

U stavku 3. riječi: "s područja Republike Hrvatske"
brišu se.

Članak 15.

U članku 65. stavku 2. riječi: "povratiti",
zamjenjuju se riječima: "vratiti".

Članak 16.

U članku 66. stavak 3. briše se.

Članak 17.

U članku 81. stavak 3. briše se.

Članak 18.

Iza članka 88. dodaje se članak 88a., koji glasi:

" Članak 88a.

Stručni zdravstveni nadzor rada bolnice za osobe lišene slobode
i zdravstvenih službi zavoda i zatvora obavlja Ministarstvo zdravstva".

Članak 19.

Članak 91. briše se.

Članak 20.

U članku 97. stavku 3. riječi: "kad bude doveden
u ustanovu" zamjenjuju se riječima: "kad ga se liši slobode".

Članak 21.

U članku 106. stavku 5. riječi: "radi gonjenja"
brišu se.

Članak 22.

U članku 121. riječi: "dužne su da rade" zamjenjuju
se riječima: "omogućit će se rad".

Članak 23.

U članku 126. stavak 2. i 3. mijenjaju se i glase:

"Osuđenoj osobi koja oboli na radu ili u svezi sa radom u kaznenom
zavodu ili okružnom zatvoru pripada naknada za vrijeme spriječenosti
za rad po općim propisima o radu".

Naknada za odmor osuđenim osobama utvrđuje se po općim
propisima o radu".

Članak 24.

Članak 144. briše se.

Članak 25.

U članku 145. dodaje se novi stavak 1. koji glasi:

"Osuđeni, koji za vrijeme izdržavanja kazne duševno obole ili
pokazuju teške psihičke smetnje, uputit će se u psihijatrijski
odjel bolnice za osobe lišene slobode ili drugu odgovarajuću zdravstvenu
ustanovu".

Dosadašnji stavci 1., 2., 3., 4. i 5. postaju stavci 2., 3., 4., 5.
i 6.

Članak 26.

U članku 146. stavku 1. riječi: "pregled će
se odobriti, ako je koristan po mišljenju liječnika kaznene ustanove"
brišu se.

Članak 27.

U članku 148. stavku 2. riječi: "može se odobriti"
zamjenjuju se riječima: "odobrit će".

Članak 28.

U članku 152. stavak 2. mijenja se i glasi:

"Osuđeni ima pravo na dvije do četiri posjete mjesečno,
ovisno o stupnju sigurnosti kaznenog zavoda".

U stavku 4. riječi: "jugoslavenski konzularni predstavnici"
zamjenjuju se riječima: "diplomatski i konzularni predstavnici
Republike Hrvatske".

Članak 29.

U članku 163. dodaje se stavak 2. koji glasi:

"Troškove premještaja osuđenog, nastale u svezi s bijegom,
snosi osuđeni".

Članak 30.

Članak 164. briše se.

Članak 31.

U članku 165. stavku 6. iza riječi: "žalba"
stavlja se zarez, a riječi: "niti pokrenuti upravni spor",
zamjenjuju se riječima: "a može se pokrenuti upravni spor".

Članak 32.

Članak 180. briše se.

Članak 33.

U članku 187. riječi: "ima pravo da" zamjenjuje
se riječju: "može".

Članak 34.

U članku 188. stavku 3. iza riječi: "prekršaj"
stavlja se točka, a riječi: "novčanom kaznom
od 1500. - dinara" brišu se.

Članak 35.

U članku 202. i u svim narednim odredbame ovoga Zakona riječi:
"privredne jedinice" zamjenjuju se riječima: "gospodarske
jedinice".

Članak 36.

U člancima 204., 210. i 218. riječi: "organi upravljanja"
zamjenjuju se riječju: "uprava".

Članak 37.

U članku 212. stavku 1. alineja 3. briše se.

Članak 38.

U članku 216. riječi: "prema samoupravnom sporazumu"
brišu se.

Članak 39.

Članak 230. briše se.

Članak 40.

Glava X. i XI. članci 240. 241., 242., 243., 244.. 245., 246.,
247., 248.. 249. i 250, brišu se.

Članak 41.

U člancima 250j. i 250n. iza riječi: "Republika"
dodaje se riječ: "Hrvatska" i stavlja se točka,
a ostale riječi brišu se.

Članak 42.

U članku 196. stavku 2. i člancima 258. do 274. riječi:
"republički organ uprave nadležan za poslove zdravstvene i
socijalne zaštite" zamjenjuju se riječima: "Ministarstvo
zdravstva", a riječi: "rukovodilac republičkog
organa uprave za poslove zdravstva i socijalne zaštite" zamjenjuju
se riječima: "ministar zdravstva".

Članak 43.

U članku 265a. stavak 2. briše se.

Članak 44.

U članku 272. stavku 2. riječi: "na teret nadležne
zajednice zdravstvenog osiguranja odnosno" brišu se.

Članak 45.

U člancima 282., 293.. 294., i 295. riječ: "Jugoslavija"
zamjenjuje se riječima: "Republika Hrvatska" u odgovarajućim
padežima.

Članak 46.

U članku 296. riječi: "Zakona o kretanju i boravku
stranaca u Jugoslaviji" zamjenjuju se riječima: "Zakon
o kretanju i boravku stranaca".

Članak 47.

U članku 306. i ostalim odredbama glave XXI. riječi: "republički
organ uprave nadležan za poslove zdravstvene i socijalne zaštite"
zamjenjuju se riječima: "Ministarstvo rada i socijalne skrbi",
a riječi: "radne organizacije" zamjenjuju se riječima:
"ustanove socijalne skrbi" u odgovarajućim padežima.

Članak 48.

U članku 361. stavak 2. mijenja se i glasi:

"Maloljetniku koji oboli na radu ili u svezi s radom, pripada naknada
za vrijeme spriječenosti za rad po općim propisima o radu".

Članak 49.

U članku 367. stavku 2. točki 5. riječ: "pritvor"
zamjenjuje se riječju "izdvajanje".

Članak 50.

Iza članka 384. dodaje se članak 384a. koji glasi:

"Članak 384a.

Prema ovom Zakonu neće se izvršavati sudske presude izrečene
do 8. listopada 1991. godine suprotne pravnom poretku ili interesima Republike
Hrvatske.

Postojanje okolnosti iz stavka 1. ovoga članka utvrđuje rješenjem
izvanraspravno vijeće okružnog suda nakon pribavljenog mišljenja
okružnog državnog odvjetnika Protiv tog rješenja dopušten je žalba koj
zadržava izvršenje a o kojoj odlučuje Vrhovni sud Republike Hrvatske
nakon pribavljenog mišljenja državnog odvjetnika Republike Hrvatske".

Članak 51.

U cijelom tekstu Zakona riječi: "kazneno-popravna ustanova,
kazneno-popravni dom, dom za preodgoj, kazneno-popravni domovi bolnice,
stepen, organizacija udruženog rada, druga organizacija, republički
organ uprave nadležan za poslove pravosuđa i uprave, rukovodilac organa
uprave nadležan za poslove pravosuđa i uprave, pravosudna milicija,
društvena organizacija, tok, SR Hrvatska, odjeljenje, direktor, rukovodilac
ustanove, radnik, Izvršno vijeće Sabora, službena legitimacija, Zakon
o unutrarnjim poslovima,vršenje službe, osobni dohodak, starješina, Budžet
SR Hrvatske, Sabor, vozna karta, općinski organ uprave za javni red
i sigurnost, javni tužilac, vrši, učestvovanje, unutrašnja organizacija,
služba za preodgoj, pravovremeno, uniforma, služba straže, dohodak privredne
jedinice, štampa, član, stav, kazna lišenja slobode, saobraćaj,
provođenje, potjernica, služenje vojnog roka, lično, republički
sekretarijat za prosvjetu, kulturu i fizičku kulturu, fiskultura,
radiona,radna organizacija socijalne zaštite, porodica, republičko
javno pravobranilaštvo, raport, preodgoj, Služba izvršenja krivičnih
sankcija, Krivični zakon SFRJ, socijalna zaštita, dužan, državni
praznik, zajamčeni osobni dohodak, izuzetno, sistem, u vezi, naučna
ustanova, dobrovoljno, obrazovanje, aktivnost, posticanje, uticaj, grupa,
obim, kancelarijsko, jednoobrazno, uniformirani, šef odjeljenja, sahrana,
SDK, Jugoslavenska narodna armija, SIZ, dinar, Republički sekretarijat
za unutrašnje poslove, republički sekretar za unutrašnje poslove,
Republički sekretarijat za financije, mjere sigurnosti, prisustvo,
počinioc, prisila, radni ljudi, učinjeno, općinska
skupština", zamjenjuju se riječima: "kazneni organ, kazneni
zavod, zavod za preodgoj, bolnica za osobe lišene slobode, stupanj, poduzeće,
druga pravna osoba, Ministarstvo pravosuđa, ministar pravosuđa,
pravosudna policija, pravna osoba, tijek, Republika Hrvatska, odjel, ravnatelj,
upravitelj zatvora ili ravnatelj zavoda, djelatnik, Vlada Republike Hrvatske,
službena iskaznica, Zakon o unutarnjim poslovima, obavljanje službe, plaća,
nadređena službena osoba, državni proračun Republike Hrvatske,
Sabor Republike Hrvatske, putna karta, nadležna policijska uprava, državni
odvjetnik, obavlja, sudjelovanje, unutarnje ustrojstvo, služba za tretman,
pravodobno, odora, služba osiguranja (pravosudna policija), dobit gospodarske
jedinice, tisak, članak, stavak, kazna zatvora, promet, sprovođenje,
tjeralica, vojna obveza, osobno, Ministarstvo kulture i prosvjete, tjelesna
kultura, radionica, ustanova socijalne skrbi, obitelj, Javno pravobraniteljstvo
Republike Hrvatske, prijavak, tretman (osim u dijelu izvršavanja odgojnih
mjera), Uprava za izvršenje kaznenih i prekršajnih sankcija, Osnovni krivični
zakon Republike Hrvatske, socijalna skrb, obvezan, blagdan, minimalna plaća,
iznimno, sustav, u svezi, znanstvena ustanova, dragovoljno, izobrazba,
djelovanje, poticanje, utjecaj, skupina, obujam, uredsko, jednako, odjevni,
predstojnik odjela, pogreb, Zavod za platni promet, Hrvatska vojska i domobranstvo,
Fond, HRD, Ministarstvo unutarnjih poslova, ministar unutarnjih poslova,
Ministarstvo financija, sigurnosne mjere, nazočnost, počinitelj,
prinuda, djelatnici, počinjeno, općinsko ili gradsko vijeće",
u odgovarajućim padežima.

Članak 52.

Ovaj Zakon stupa na snagu osmoga dana nakon objave u "Narodnim
novinama".

Klasa: 740-03/93-01/01

Zagreb, 24. lipnja 1993.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**Stjepan Mesić. v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Zakon, NN 66/1993-1310
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)